CELEX: 62014TN0712
Language: et
Date: 2014-10-07 00:00:00
Title: Kohtuasi T-712/14: 7. oktoobril 2014 esitatud hagi – CEAHR versus komisjon

12.1.2015   
            
            
               ET
            
            
               Euroopa Liidu Teataja
            
            
               C 7/36
            
         7. oktoobril 2014 esitatud hagi – CEAHR versus komisjon
   (Kohtuasi T-712/14)
   (2015/C 007/41)
   Kohtumenetluse keel: inglise
   
      Pooled
   
   
      Hageja: Confédération Européenne des Associations d’Horlogers-Réparateurs (CEAHR) (Brüssel, Belgia) (esindajad: advokaadid P. Mathijsen ja P. Dyrberg)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada Euroopa Komisjoni 29. juuli 2014. aasta otsus C(2014) 5462 lõplik;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Käesolevas hagis palub hageja tühistada Euroopa Komisjoni 29. juuli 2014. aasta otsus C(2014) 5462 lõplik juhtumis AT.39097 – Kellade parandus, milles jäetakse rahuldamata hageja poolt määruse nr 773/2004 (1) artikli 7 lõike 2 alusel esitatud kaebus, mis puudutas prestiižsete/luksuslike kellade mitme tootja keeldumist müüa varuosasid sõltumatutele kellasseppadele.
   Hagi põhjenduseks märgib hageja, et i) komisjoni järeldused põhinevad ilmsetel hindamisvigadel nii õiguslikust kui faktiliste asjaolude aspektist ii) vaidlustatud otsuses ei ole esitatud asjakohast põhjenduskäiku, millest nähtuks, kuidas komisjon oma järeldusteni jõudis iii) vaidlustatud otsus tehti niisuguse menetluse lõpus, mille käigus jättis komisjon põhjalikult uurimata kaebuses esile toodud õiguslikud ja faktilised asjaolud, rikkudes sellega hageja õigust heale haldusele.
   
      (1)  Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite [ELTL 101] ja [ELTL 102] kohaste menetluste teostamist komisjonis (ELT 2004 L 123, lk 18; ELT eriväljaanne 08/03, lk 81).